Toyota gør (endelig) klar til elektrisk Corolla

Toyota ser ud til endelig at give sin mest populære model en elektrisk fremtid. Under et livestream i Japan præsenterede bilproducenten for første gang en elbil-version af Corolla, som ventes at få officiel premiere på Japan Mobility Show senere i oktober.

Konceptbilen bærer tydeligt Corolla-navnet, men designet afslører, at der er tale om noget helt nyt. Fronten er lukket af som på andre elbiler, og et synligt ladestik foran bekræfter, at modellen kører på strøm. Designet følger linjerne fra Toyotas seneste elbiler som den opdaterede bZ4X og den kommende CH-R Electric, og bilen minder meget om bZ3-sedanen, som Toyota allerede sælger i Kina i samarbejde med BYD.

Et naturligt næste skridt

Corolla blev lanceret for mere end 50 år siden og har været blandt verdens mest solgte biler i flere årtier. I 1990’erne overhalede den Volkswagen Beetle som verdens bedst sælgende bil og har været den bedst sælgende i stort set alle år i de to årtier siden – indtil 2023, hvor Tesla Model Y overtog førstepladsen.

At Toyota nu forbereder en elektrisk version af Corolla markerer et vigtigt skridt for mærket, men producenten har gjort det klart, at elbiler kun bliver ét af flere ben i modelprogrammet. Toyota holder fast i strategien om at tilbyde både benzin-, hybrid-, plug-in hybrid- og elbiler side om side.

Officiel premiere senere i oktober

Flere detaljer om Corolla EV forventes offentliggjort på Japan Mobility Show, der åbner for pressen den 29. oktober 2025. Det er endnu uklart, hvornår bilen kommer på markedet, og hvilke lande der bliver først i rækken.

Hvis Toyota vælger at sende Corolla EV i produktion, kan den blive en direkte konkurrent til Tesla Model 3 – og samtidig et symbol på, at Toyota for alvor er klar til at tage del i elbilkapløbet.

Toyota gør (endelig) klar til elektrisk Corolla