Toyota lover elbilbatterier, der holder i 40 år

Toyota skruer ambitionerne helt op og lover nu elbilbatterier, der kan holde i op mod 40 år. Det lyder næsten for godt til at være sandt i en industri, hvor solid-state teknologi har været “lige om hjørnet” i et årti.

Og måske er der grund til at løfte et kritisk øjenbryn – for danskerne skiller sig i gennemsnit af med deres bil efter knap 10 år. Så et 40-års batteri? Det ville betyde, at batteriet ville overleve adskillige generationer af biler.

På Japan Mobility Show fortalte Toyota, at de udvikler solid-state batterier, der skal kunne beholde 90 procent af kapaciteten i fire årtier. Keiji Kaita, chef for Toyotas batteriudvikling, formulerede det sådan her over for australske Car Expert:

“Vores nuværende lithiumbatterier sigter mod cirka 10 år med 90 procent kapacitet. De nye solid-state batterier? Op mod 40 år med samme kapacitet.”

Det lyder overvældende – men også bekendt. Vi har hørt store løfter om solid-state i årevis, uden at én eneste producent har formået at sende teknologien i masseproduktion.

Fordelene ved solid-state er velkendte: markant hurtigere opladning, lavere vægt, bedre sikkerhed og muligvis længere rækkevidde. Men det nye er den ekstreme holdbarhed.

Toyota forventer, at levetiden bliver så høj, at det økonomiske regnestykke tipper – også selv om batterierne i starten bliver dyrere. Ifølge Kaita vil den lange levetid betyde færre udskiftninger og dermed en lavere samlet omkostning over tid. Men igen: løfterne er der, produkterne er der ikke.

Ambitioner i top, realisme til debat

Tesla vurderer, at deres batterier holder omkring 320.000 kilometer med 90 procent kapacitet. Samsung taler om 20 år. BMW-partneren Solid Power oplyser over 1.000 ladecyklusser. Harvard har vist 6.000 cyklusser i laboratoriet. Men ingen taler om 40 år. Det gør Toyota enten visionær – eller vel optimistisk.

Hvis Toyota kan levere et 40-års batteri, vil det være et af de største gennembrud i elbilens historie. Men historikken taler imod: Solid-state har været lovet længe, og Toyota har selv tidligere udskudt teknologien flere gange.

For nu er løftet mest af alt en teaser – og måske en smule ønsketænkning. Danske bilkøbere bør tage nyheden med både interesse og en sund portion skepsis. For fire årtier er lang tid, selv for verdens største bilproducent.

Toyota lover elbilbatterier, der holder i 40 år