Toyota-bossens værste frygt: Alle køber elbiler

Toyota er stadig verdens største bilproducent. For sjette år i træk har japanerne solgt flere biler end nogen anden. Men når det gælder elbiler, er Toyota langt fra førertrøjen. Og nu sætter Toyotas formand, Akio Toyoda, ord på sin største bekymring: At alle andre er ved at skifte spor.

I et interview med britiske Carwow siger den tidligere Toyota-topchef, at han føler sig “meget alene” i sin kamp for at holde liv i forbrændingsmotoren.

– Alle er ved at skifte til elbiler, og det er min største frygt. For tre-fire år siden var jeg den eneste, der sagde til medierne, at jeg elsker lugten, jeg elsker lyden, og jeg elsker motorer – og at jeg gerne vil bevare arbejdspladserne hos motorleverandørerne. Men det virker, som om jeg er den eneste. Jeg føler mig meget alene, siger Akio Toyoda i interviewet.

Toyota holder fast i benzinen

Toyota har længe været skeptisk over for en ren elbil-fremtid. Akio Toyoda har tidligere sagt, at elbiler aldrig vil komme over 30 procent af det globale bilsalg, fordi store dele af verden stadig mangler ladestandere og stabil adgang til grøn strøm.

Det er også derfor, Toyota stadig satser hårdt på sin multi-strategi; hybrider, brint og nye typer brændstof. Samtidig arbejder mærket videre med benzinmotorer til sportslige modeller under Gazoo Racing-navnet – blandt andet en ny turbomotor og en V8 til kommende hybridmodeller.

Men udviklingen i Europa peger i en anden retning. Her vokser elbilerne hurtigt, presset frem af skærpede CO2-krav, bedre ladeinfrastruktur og et langt større modeludvalg.

Toyota er dog ikke ude af spillet. Nye elbiler som C-HR+, Urban Cruiser og, ikke mindst, bZ4X Touring viser, at japanerne er ved at skrue op. Men Akio Toyodas udtalelser viser også, at Toyota stadig kæmper med et grundlæggende spørgsmål: Skal verdens største bilproducent føre elbiludviklingen – eller nøjes med at følge efter?

Toyota-bossens værste frygt: Alle køber elbiler