Toyota solgte 3.100 luksus-elbiler på én time til absurd lav pris

Toyota har ramt noget, der ligner en nerve i Kina. Mærkets nye elektriske flagskib, bZ7, er blevet revet væk fra start, og det er især én detalje, der springer i øjnene: prisen. For selv om bZ7 er en stor elektrisk luksussedan i samme klasse som BMW i5 og Mercedes EQE, starter den ved kun cirka 225.000 danske kroner i Kina. Det er ekstremt lavt for en bil i den størrelse — og et klart tegn på, hvor voldsom priskrigen på elbiler er blevet.

Toyota havde allerede fået 10.000 forhåndsreservationer, inden salget officielt gik i gang. Da ordrebøgerne så åbnede, kom der yderligere 3.100 bestillinger på bare en time.

Stor, tung og proppet med udstyr

bZ7 er ikke nogen billig basisbil. Den måler 5,13 meter i længden og har en akselafstand på lidt over tre meter. Drivlinjen yder 207 kW, svarende til cirka 278 hestekræfter, og bilen kan fås med LFP-batterier på 71 eller 88 kWh. Toyota opgiver en rækkevidde på op til 600 eller 710 kilometer efter den kinesiske CLTC-norm. Oversat til mere realistiske europæiske forhold vil det sandsynligvis svare til omtrent 500-600 kilometer.

Det mest opsigtsvækkende er dog udstyrslisten. Her taler vi blandt andet om luftundervogn, nappalæder, sæder med varme, køling og massage, Yamaha-anlæg med 23 højttalere og et integreret køleskab på bagsædet. Kabinen byder også på en 15,6 tommer stor central skærm, en 8,8 tommer digital førerskærm og en enorm head-up-display-løsning.

Toyota låner muskler fra Kinas techgiganter

Noget af forklaringen på både pris og teknologi er, at bZ7 i høj grad er et kinesisk produkt i forklædning som Toyota. Modellen er udviklet sammen med lokale partnere, og bilen bruger teknologi fra blandt andre Huawei, Xiaomi og Momenta.

Et kig indenfor i Toyota bZ7.

Batterierne kommer fra kinesiske CALB, infotainmentsystemet bygger på Huaweis HarmonyOS 5.0, og bilen er integreret i Xiaomis økosystem, så føreren blandt andet kan styre smarte enheder i hjemmet direkte fra bilen.

Det understreger, hvor meget det kinesiske marked har rykket sig. Det er ikke længere kun kinesiske bilmærker, der presser priserne. Selv Toyota må nu læne sig tungt op ad kinesisk teknologi for at kunne følge med.

Hurtig opladning gør pakken endnu vildere

Toyota lover også 3C-hurtigladning, hvilket i praksis betyder, at bilen ifølge fabrikken kan hente strøm til 300 kilometers kørsel på bare 10 minutter. Samtidig lokker mærket med en usædvanlig batterigaranti: Hvis batteriet mister mere end 10 procent kapacitet inden for to år eller 50.000 kilometer, tilbyder Toyota at erstatte det.

Topversionen med LiDAR, ekstra luksus og mere avanceret førerassistance bliver væsentligt dyrere, men selv den lander omkring 350.000 kroner. Det er stadig lavt for en bil i den klasse.

Toyota bZ7 er i sig selv en opsigtsvækkende elbil. Men den virkelige historie er, hvad den fortæller om markedet. Når en over fem meter lang elbil med masser af udstyr, stor kabine, hurtig opladning og moderne software kan sælges til omkring 225.000 kroner, så bliver det svært for vestlige producenter at forklare deres egne prisskilte.

Der er, så vidt vides, ingen planer om at sende bZ7’eren ud på vejene i Danmark – eller Europa i det hele taget. Det er en model, der er udviklet specielt til det konkurrenceprægede kinesiske marked. Herhjemme har Toyota fire elbiler på menuen; bZ4X, bZ4X Touring, C-HR+ og Urban Cruiser.

Toyota solgte 3.100 luksus-elbiler på én time til absurd lav pris