Toyota giver Volkswagen baghjul

Toyota fastholder rollen som verdens største bilproducent og lægger endnu en gang markant afstand til Volkswagen-koncernen. I første halvår solgte Toyota-koncernen 5,39 millioner biler på verdensplan. Volkswagen nåede til sammenligning 4,13 millioner, hvilket efterlader en forskel på mere end 1,2 millioner biler.

Det sker, selv om Toyotas samlede salg faldt 2,8 procent sammenlignet med samme periode sidste år. Juni var samtidig femte måned i træk med tilbagegang, blandt andet på grund af svagere efterspørgsel i Kina og problemer med leverancer til Mellemøsten.

Elbilerne begynder endelig at rykke

Toyota har længe været kritiseret for at satse for forsigtigt på rene elbiler. Nu er der dog tegn på, at den japanske gigant for alvor er på vej ind i elbilklubben. På hjemmemarkedet steg salget 4,4 procent til 1,1 millioner biler, blandt andet hjulpet af efterspørgslen efter den opdaterede Toyota bZ4X. Modellen har også fået et opsving i Danmark, hvor den i juli blev landets mest registrerede nye bil.

Toyota oplyser samtidig, at 2,71 millioner af halvårets biler var elektrificerede – en stigning på 9,1 procent. Det tal kræver dog en vigtig fodnote: Toyota tæller både elbiler, pluginhybrider og almindelige hybrider med. Koncernens elektriske fremgang er derfor fortsat i høj grad bygget på biler med en benzinmotor under motorhjelmen.

Kina giver alvorlig modvind

Den største udfordring findes i Kina, hvor Toyotas salg faldt 17,1 procent i årets første seks måneder. Alene i juni gik Toyota- og Lexus-mærkerne 27 procent tilbage på verdens største bilmarked.

Toyota står derfor stærkt på volumen, men presset fra kinesiske elbilproducenter vokser. Den næste udfordring bliver ikke blot at sælge flere biler end Volkswagen – men at bevise, at Toyota også kan konkurrere, når markedet for alvor skifter fra hybrider til rene elbiler.

Toyota giver Volkswagen baghjul